MINISTERSTVO ZDRAVOTNÍCTVA
SLOVENSKEJ REPUBLIKY
__________________________________
Číslo:  

Materiál na rokovanie 
Legislatívnej rady vlády 
Slovenskej republiky 

N á v r h

vyhlášky Ministerstva zdravotníctva Slovenskej republiky, ktorou sa ustanovujú podrobnosti o požiadavkách na osvetlenie pri práci 					                                                                

Podnet:

§  21 ods. 3 zákona č. ……/2005 Z.z. o verejnom zdravotníctve a o zmene a doplnení niektorých zákonov 		Obsah materiálu:

1.	Návrh vyhlášky

Predkladá:

Rudolf Zajac
minister zdravotníctva
Slovenskej republiky

Bratislava 30. júna 2005 

Návrh

Vyhláška Ministerstva zdravotníctva Slovenskej republiky

zo dňa   ……….     2005,

ktorou sa ustanovujú podrobnosti o požiadavkách na osvetlenie pri práci

Ministerstvo  zdravotníctva  SR  podľa  §  21 ods. 3 zákona č. ……/2005 Z.z. o verejnom zdravotníctve a o zmene a doplnení niektorých zákonov ustanovuje:

§ 1
Predmet úpravy 

(1)	Táto vyhláška ustanovuje
a)	požiadavky na denné osvetlenie pracovísk,
b)	požiadavky na umelé osvetlenie pracovísk,
c)	požiadavky na trvalé dopĺňanie nedostatočného denného osvetlenia pracovísk svetlom zo zdrojov umelého osvetlenia,
d)	minimálne požiadavky na zriadenie pracovísk bez denného osvetlenia.

e)	(2) Na účely tejto vyhlášky sú definície pojmov, veličiny a jednotky týkajúce sa osvetlenia uvedené v prílohe č. 1.

§2
Požiadavky na osvetlenie pri práci

(1)	Osvetlenie vnútorných priestorov pracovísk sa zabezpečuje osvetľovacími otvormi alebo sústavami umelého osvetlenia tak, aby v miestnostiach s  pobytom zamestnancov alebo v ich funkčne vymedzených častiach boli dodržané základné požiadavky na osvetlenie vo vzťahu k druhu a zrakovej náročnosti vykonávanej práce.

(2)	Funkčne vymedzená časť priestoru s dostačujúcim osvetlením sa určuje tak, aby pôdorysná plocha tvorila najmenej1/3 pôdorysnej plochy miestnosti, alebo najmenej 10 m2. 

(3)	Denné osvetlenie pracovných miest vo vnútornom prostredí sa zabezpečuje podľa prílohy č. 2. Osvetľovacie otvory majú byť riešené tak, aby nedochádzalo k priamej insolácii zamestnancov pri dlhodobom pobyte na pracoviskách.

(4)	Umelé osvetlenie pracovných miest vo vnútornom prostredí sa zabezpečuje podľa prílohy č. 3.

(5)	Vo vnútornom prostredí s nedostatočným denným osvetlením možno riešiť osvetlenie ako združené, ak sa splnia požiadavky uvedené v § 3 a v prílohe č. 4.

(6)	Osvetľovacie otvory, svietidlá a časti vnútorných priestorov pracovísk odrážajúce svetlo sa majú pravidelne udržiavať tak, aby boli splnené základné požiadavky na osvetlenie podľa ods. 1.

(7)	Denné osvetlenie pracovísk sa objektivizuje spravidla výpočtom; pri preukázateľne vhodných podmienkach možno použiť meranie. Umelé osvetlenie pracovísk sa objektivizuje meraním. 

§ 3
Združené osvetlenie pri práci

Združené osvetlenie pracovísk ako osvetlenie pre dlhodobý pobyt zamestnancov môže byť realizované len výnimočne, ak sa preukáže, že po technickej stránke nemôže byť zabezpečené dostačujúce denné osvetlenie podľa § 2 ods. 1 a 3.

§ 4
Pracoviská bez denného osvetlenia

(1)	Priestory pracovísk bez denného osvetlenia sú miestnosti bez osvetľovacích otvorov alebo miestnosti s osvetľovacími otvormi, v ktorých nie sú splnené podmienky pre združené osvetlenie podľa prílohy č. 4.

(2)	Priestory bez denného osvetlenia určené pre dlhodobý pobyt zamestnancov možno zriaďovať len výnimočne po posúdení orgánom verejného zdravotníctva vo zvlášť odôvodnených prípadoch z technických, prevádzkových, bezpečnostných alebo iných dôvodov. 

(3)	Požiadavky na osvetlenie pracovných miest a priestorov bez denného osvetlenia sú uvedené v prílohe č. 5.

(4)	Na ochranu zdravia zamestnancov, ktorí sa dlhodobo zdržujú v priestoroch bez denného osvetlenia, určí orgán verejného zdravotníctva na návrh zamestnávateľa náhradné opatrenia podľa prílohy č. 5. 

§ 5
Účinnosť

Táto vyhláška nadobúda účinnosť 1.1.2006.

Príloha č. 1
k vyhláške č. …/2005

A. Definície pojmov

(1)	Funkčne vymedzená časť priestoru: časť priestoru s rovnakými požiadavkami na zrakové činnosti pri odstupňovanom osvetlení; má byť vyznačená v projektovej dokumentácii.
(2)	Dlhodobý pobyt zamestnancov na pracovisku: pobyt zamestnancov vo vnútornom priestore alebo jeho funkčne vymedzenej časti, ktorý trvá v priebehu jedného dňa alebo pracovnej zmeny dlhšie ako 4 hodiny, 
-	pri dennom osvetlení - opakuje sa viac ako raz týždenne,
-	pri umelom osvetlení - opakuje sa najmenej počas 30 dní v roku.
(3)	Osvetľovací otvor: otvor v obvodovom plášti budovy, ktorý slúži na priame osvetlenie interiéru pracoviska denným svetlom a podľa účelu miestnosti aj na vizuálny kontakt s exteriérom a na preslnenie. Podľa umiestnenia je
-	bočný osvetľovací otvor – okno, zasklená stena v obvodovej stene, strešné okno s možnosťou výhľadu sediacich osôb do exteriéru približne vodorovným smerom,
-	horný osvetľovací otvor - otvor v strešnom plášti budovy – svetlík a strešné okno, ktoré nespĺňa charakteristiky bočného otvoru.
(4)	Celkové osvetlenie: osvetlenie vnútorného priestoru alebo jeho funkčne vymedzenej časti svetlom z umelých zdrojov.
(5)	Združené osvetlenie: trvalé doplňovanie nedostačujúceho denného svetla svetlom zo zdrojov umelého osvetlenia.
(6)	Insolácia: všeobecne expozícia priaznivým aj nepriaznivým účinkom slnečného žiarenia. Pri objektivizácii priaznivých účinkov slnečného žiarenia sa má uprednostniť výraz preslnenie (pracovných priestorov).

B. Veličiny a jednotky

emin	- minimálna hodnota činiteľa dennej osvetlenosti na porovnávacej rovine   [%]
ep	- priemerná hodnota činiteľa dennej osvetlenosti na porovnávacej rovine    [%]
Emin	- minimálna osvetlenosť na porovnávacej rovine  [lx]. 
Poznámka: Emin je miestne priemerná a časovo minimálna osvetlenosť podľa technickej normy1), resp. udržiavaná osvetlenosť podľa technickej normy2).

Príloha č. 2
k vyhláške č. …/2005

Požiadavky na denné osvetlenie pracovísk

Vo  vnútorných priestoroch pracovísk alebo ich funkčne vymedzených častiach s dlhodobým pobytom zamestnancov sú najnižšie prípustné  hodnoty činiteľa dennej osvetlenosti:

–	pri bočnom osvetlení	emin  =  1,5 %,
–	pri hornom a kombinovanom osvetlení	emin  =  1,5 %  a   ep = 3 %,
aj keby pre danú zrakovú činnosť stačili nižšie hodnoty.

V pracovných priestoroch, kde zamestnanci vykonávajú  zrakovo náročné činnosti sa pracovné miesta umiestňujú do zón s vyššími hodnotami  činiteľa dennej osvetlenosti (napr. bližšie k osvetľovacím otvorom), alebo sa pracovné miesta s takýmito činnosťami prisvetľujú umelým svetlom. Tento spôsob osvetlenia miest zrakových činností sa nepovažuje za združené osvetlenie.
Rovnomernosť osvetlenia, rozloženie svetla, zábrana oslnenia a návrh a údržba osvetľovacích otvorov na pracoviskách sa objektivizujú podľa technickej normy3).

Príloha č. 3
k vyhláške č. …/2005 

Požiadavky na  umelé osvetlenie pracovísk

Najnižšie prípustné hodnoty celkovej osvetlenosti vnútorného priestoru pracovísk alebo ich funkčne vymedzených častí sú:

1. Pre dlhodobý pobyt zamestnancov v priestoroch                           
–	s dostatočným denným osvetlením 	Emin = 200 lx
–	so združeným osvetlením  a bez denného osvetlenia  	Emin = 500 lx
–	bez denného osvetlenia, 
ak sú preukázateľne zabezpečené náhradné opatrenia 	Emin = 500 lx
–	bez denného osvetlenia, v ostatných prípadoch 	Emin = 1500 lx

2. Pre krátkodobý pobyt zamestnancov	Emin = 100 lx

3. Pre občasný pobyt zamestnancov	Emin =  20 lx

4. Osvetlenie na miestach zrakových činností, zábrana oslnenia  a ostatné  parametre  sa určujú podľa technickej normy2).

Príloha č. 4
k vyhláške č. …/2005 

Požiadavky na združené osvetlenie pracovísk

1.	Združené osvetlenie sa uplatňuje na pracoviskách alebo v ich funkčne vymedzených častiach, v ktorých parametre dennej osvetlenosti sú nižšie ako požadované podľa prílohy č. 2, ale dosahujú najmenej 1/3 týchto hodnôt.

2.	Pracoviská, kde nie  je splnená podmienka podľa ods. 1. sa posudzujú ako pracoviská bez denného osvetlenia.

3.	Združené osvetlenie pracovísk sa rieši tak, aby bol zabezpečený vhodný pomer  jasov v zornom poli zamestnancov. Najvyššie prípustné hodnoty pomerov jasov sú uvedené v tabuľke.

Najvyšší prípustný pomer jasov pozorovaného predmetu a osvetľovacieho otvoru umiestneného do 60 od obvyklého smeru pohľadu

Trieda zrakovej činnosti3)	
Pomer jasov
Pozorovaný predmet : osvetľovací otvor	
I, II,III	1 : 40	
IV	1 : 100	
V,VI,VII	neurčuje sa	

Poznámka: 
Za obvyklý smer pohľadu sa považuje pohľad na predmet pracovnej činnosti, alebo iný pohľad súvisiaci s činnosťou a tiež relaxačný pohľad vodorovným smerom.

4.	Jas osvetľovacích otvorov do 60º od obvyklého smeru pohľadu, ak je vyšší ako 4 000 cd.m-2 sa obmedzuje vhodným regulačným zariadením (napr. žalúzie, rolety a pod.). 

5.	Združené osvetlenie pracoviska sa realizuje ako jednotný systém s prihliadnutím na smerovosť, tienivosť, zábranu oslnenia, na kontrasty jasov v  zornom poli zamestnancov a na ostatné okolnosti v  súlade s požiadavkami, ktoré sú uvedené v technických normách3), 1), 2).

6.	Na pracoviskách, v  ktorých sú priestory so združeným osvetlením realizovaným pred účinnosťou tejto vyhlášky, orgán verejného zdravotníctva posúdi svetelné podmienky individuálne, s prihliadnutím na využitie priestorov a  na zrakovú záťaž zamestnancov. 

								      	Príloha č. 5 
k vyhláške č. …/2005

Požiadavky na osvetlenie na pracoviskách bez denného osvetlenia

Celkové osvetlenie pre dlhodobý pobyt zamestnancov počas dňa sa zabezpečuje:
- ak sú preukázateľne splnené náhradné opatrenia			Emin = 500 lx
- ak nie sú preukázateľne zabezpečené náhradné opatrenia		Emin = 1500 lx

Osvetlenie na miestach zrakových činností, zábrana oslnenia a ostatné parametre sa určujú podľa technickej normy2).

Príklady náhradných opatrení:
-	pobyt v priestore bez denného osvetlenia
-	 najviac 4 hodiny denne,
-	začiatok pracovnej zmeny po 12.00 hodine,
-	ukončenie pracovnej zmeny najneskôr o 13.00 hodine,
-	prestávka v práci v trvaní najmenej 2 hodiny, začínajúca najneskôr o 12.00 hodine,
-	najviac tri denné zmeny v týždni, končiace po 13.00 hodine,
-	vysoká intenzita umelého osvetlenia v celom priestore (najmenej 1500 lx), alebo špeciálne ožarovacie zariadenia (svietiace panely, umelé okná, svietiace steny a pod.), pritom majú byť splnené požiadavky na zábranu oslnenia.